b'\n_START_ARTICLE_\nPetar Luka Biankini\n_START_PARAGRAPH_\nPetar Luka Biankini (Stari Grad na Hvaru, 14. listopada 1856. \xe2\x80\x93 Stari Grad, 2. rujna 1928.) je bio hrvatski agronom, prosvjetar, pionir hrvatskog vrtlarstva i novinar. Brat je hrvatskog lije\xc4\x8dnika Ante Biankinija i hrvatskog preporodnog politi\xc4\x8dara Jurja Biankinija.\n_START_SECTION_\n\xc5\xbdivotopis\n_START_PARAGRAPH_\nRodio se u Starom Gradu na Hvaru. Osnovnu je \xc5\xa1kolu poha\xc4\x91ao u rodnom Starom Gradu. U Splitu je poha\xc4\x91ao \xc5\xa1est razreda klasi\xc4\x8dne gimnazije. U Kri\xc5\xbeevcima je poha\xc4\x91ao Gospodarsko-\xc5\xa1umarsko u\xc4\x8dili\xc5\xa1te. U Ma\xc4\x91arskoj je poha\xc5\xa1ao Poljodjelsku akademiju u Ugarskom Starom Gradu (ma\xc4\x91. Magyar\xc3\xb3v\xc3\xa1ru). Potom se \xc5\xa1kolovao u Be\xc4\x8du gdje je diplomirao na Visokoj \xc5\xa1koli za kulturu tla._NEWLINE_Prvo radno mjesto bio mu je \xc5\xa0ibenik. Ondje je u Gra\xc4\x91anskoj \xc5\xa1koli osnovao prakti\xc4\x8dnu poljoprivrednu \xc5\xa1kolu pod nazivom Ratarski te\xc4\x8daj i organizirao t.zv. "Poku\xc5\xa1ali\xc5\xa1te", pokusno poljoprivredno polje._NEWLINE_Uz pomo\xc4\x87 Narodne stranke, pokrenuo je list Gospodarski pou\xc4\x8dnik. Izdavao je brojna djela na hrvatskom jeziku. Novinarski rad protegao se i u drugim listovima kao \xc5\xa1to su Bullettino agrario della Dalmazia \xe2\x80\x93 Gospodarski list dalmatinski, Narodni kalendar, Pu\xc4\x8dki list, Jadranska vila i Narodni list, gdje je bio suurednik s bratom Jurjem. To je bilo u fazi otkad se je Petar Luka Biankini uklju\xc4\x8dio u hrvatska preporodna kretanja. \xc5\xbdivio je i radio u \xc5\xa0ibeniku i Zadru._NEWLINE_Njegovo najpoznatije prakti\xc4\x8dno djelo je melioriranje i stru\xc4\x8dno ure\xc4\x91enje posjeda austrijskog vojvode Ferdinanda IV. u Toskani, za \xc5\xa1to su mu priznanje odali brojni europski poljodjelski stru\xc4\x8dnjaci._NEWLINE_Pretkraj \xc5\xbeivota vratio se je u rodni Stari Grad, gdje je i umro.'